May ber om brexit-utsettelse
Den siste tidens turbulens i det britiske parlamentet har tatt en ny, men forventet, vending. Politikerne vil hverken ha brexitavtalen med EU eller gå ut av EU uten noen handelsavtale i det hele tatt. I kaoset som har oppstått har Storbritannias statsminister Theresa May i første omgang bedt om en kort utsettelse av brexit – det på tross av at hun gjentatte ganger tidligere har sagt at engelskmennene skal forlate unionen innen fristen 29. mars. Beskjeden ble sendt i et brev til EU-president Donald Tusk av May, og statsministeren erklærte utsettelsen i Underhuset i London onsdag. Den nye fristen er satt tre måneder frem i tid, til 30. juni, og skal sikre at regjeringen får nødvendig lovverk på plass før landet skal forlate EU. Statsministerens brexitavtale har allerede blitt nedstemt i det britiske Underhuset to ganger, og den forlengede fristen vil hun trolig bruke til å forsøke å få avtalen godkjent i en tredje runde. Utsettelse av skilsmissen er kun mulig hvis EUs øvrige medlemsland enstemmig går med på det. Spørsmålet skal etter planen avgjøres på EUs toppmøte i Brussel torsdag ettermiddag. Også en mer langvarig utsettelse av skilsmissen er blitt diskutert, for å gi Storbritannia og EU mer tid til å finne en ny måte å løse flokene på. Men det ville ha krevd britisk deltakelse i valget til nytt EU-parlament i slutten av mai. – Det ville ikke vært i noen interesse, sa May i Underhuset. Ifølge henne ville det vært «uakseptabelt» å be britene om å velge et nytt sett med EU-parlamentarikere nesten tre år etter folkeavstemningen der flertallet stemte for å gå ut av unionen.
Statsminister Theresa May ber onsdag om en utsettelse av britenes endelige farvel til EU.